Left 4 Dead
Left 4 Dead — "Valve South" tərəfindən hazırlanmış və "Valve" tərəfindən 2008-ci ildə satışa çıxarılmış birinci şəxs atıcı videooyunu. İlk dəfə 2008-ci ilin noyabrında Microsoft Windows və Xbox 360 üçün, 2010-cu ilin oktyabrında isə Mac OS X üçün buraxılmışdır. Bu, "Left 4 Dead" seriyasının ilk oyunudur. Oyunçular ABŞ-nin Şərq Sahili bölgəsini cənginə almış zombi pandemiyası zamanı həyatda qalmaq uğrunda mübarizə aparan dörd sağ qalanın rolunu öhdələrinə götürürlər. "Left 4 Dead", "Valve"-nin "Source" mühərrikindən istifadə edən bir videooyundur. Bu oyunu oyunçular dörd müxtəlif rejimdə təcrübə edə bilərlər. Tək oyunçulu rejimdə oyunçu dörd öynana bilən personajdan birini seçə bilər. Bu halda, qalan üç personaj isə süni intellekt tərəfindən istiqamətləndirilir. Kooperativ kampaniya rejimində dördə qədər oyunçu missiyaları birlikdə yerinə yetirmək üçün bir araya gəlir. Onlayn "versus" rejim səkkiz oyunçuya bir-biri ilə rəqabət aparmağa imkan verir. "Survival" rejimi dörd oyunçunun getdikcə çətinləşən düşmən dalğalarına qarşı sağ qalmaq üçün birlikdə çalışmasını tələb edir. Hər bir rejimdə bütün oyundaxili elementlər süni intellekt alqoritmi olan "Rejissor" (ing. Director) tərəfindən tənzimlənir. "Left 4 Dead" ilk buraxıldığı zaman videooyun ictimaiyyəti tərəfindən rəğbətlə qarşılanmışdır. Rəyçilərin fikrincə oyunun gərgin atmosferi və filmə bənzər keyfiyyəti təqdirəlayiq olsa da, o, güclü bir hekayə xətti və xarakter inkişafı çatışmazlığına görə geridə qalır. "Left 4 Dead" yüksək qiymətləndirilir və tez-tez indiyə qədər hazırlanmış ən yaxşı video oyunlarından biri kimi tanınır. Oyun, müxtəlif nəşrlər və təşkilatlardan mükafatlar alıb, o cümlədən "Academy of Interactive Arts & Sciences" və "British Academy of Film and Television Arts". "Valve", "Team Fortress 2" üçün də etdiyi kimi, bu oyun üçün də ödənişsiz yüklənə bilən əlavə məzmun təqdim etmişdir. Oyunun populyarlığı 2009-cu ildə rəflərdə çıxan sikveli "Left 4 Dead 2"-nin yaradılmasına təkan verib. 2012-ci ildə "Left 4 Dead" oyunundakı bütün missiya və hekayələr "Left 4 Dead 2"-yə daxil edilmişdir. Həmçinin, şərait yaradılmışdır ki, Windows və Mac kimi ayrı-ayrı platformalardan istifadə edən oyunçular eyni multipleyer matçlarına qoşulub birlikdə oynasınlar.